কিছুক্ষণের মধ্যেই বার লাইব্রেরির ভিতরে পৌঁছয় তিরিশ কাপ চা। মদন লাল-চা খান। পাশে বসে থাকা অনুগামীদের সিলিং ফ্যানের গতি বাড়াতে বলেন। সবমিলিয়ে ভিতরে-বাইরে আচরণে স্বাভাবিক থাকার আপ্রাণ চেষ্টা করেছেন মদন। হাইকোর্টের রায়ের প্রতিলিপি আলিপুরের এসিজেএমের কাছে না পৌঁছনোয় সময়ও গড়াতে থাকে। ফাঁকা হতে থাকে আদালত চত্বর। রাত ৮টা নাগাদ সবমিলিয়ে তৃণমূলকর্মী-অনুগামীর সংখ্যা দাঁড়ায় জনা পঞ্চাশেক। মদন-অনুগত আলিপুরের আদালতের এক শিক্ষানবিশ আইনজীবী বলেন, ‘‘দাদার জনপ্রিয়তা অটুট আছে। সিবিআই যাতে প্রভাবশালী বলতে না পারে, সেজন্য লোকজনকে আসতে নিষেধ করা হয়েছে।’’